Erdvark-karkas op Kaapse strand gevind  Die erdvark watg op Sunset-strand gevind is (Foto: Alex Aitkenhead/Kaap de Goeie Hoop-DBV-Facebook-blad) Die Kaap de Goeie Hoop-dierebeskermingsvereniging (DBV) gaan voort om die geheimsinnige gebeurtenis te ondersoek waarin die karkas van ŉ erdvark op Sunset-strand in Milnerton, Kaapstad, aangetref is. Strandgangers het Vrydagaand op die karkas afgekom. Die DBV is in kennis gestel en die karkas is verwyder waarna ŉ outopsie uitgevoer is. Volgens die DBV het ŉ onafhanklike natuurlewe-veearts die outopsie gedoen en is daar bevind die dier het nie verdrink nie. “Die erdvark, ŉ volwasse wyfie, was andersins in ŉ goeie toestand, met geen tekens van uitwendige trauma wat kon aandui hoe sy in die see beland het nie,” het die DBV gesê. Die erdvark se hart is ondersoek en daar is tekens opgemerk wat sou aandui dat sy aan hartversaking gely het en ŉ bietjie vloeistof op die longe gehad het wat op skoklong, ŉ toestand wat meestal deur versmoring veroorsaak word, kon dui. Dit kan onder meer veroorsaak word deur om in ŉ boks met geen ventilasie nie gehou te word. Die gevolgtrekking is dat die erdvark reeds dood was toe sy in die water beland het en moontlik oor boord van ŉ skip naby die kus gestort is of van land af in die see gesit is. Volgens die DBV word erdvarke selde in die Wes-Kaap gesien, maar is daar wel ŉ klein bevolking aan die buitewyke van Kaapstad. “Jy sal gelukkig wees om een te sien aangesien hulle meestal skaam nagdiere is.” Die DBV het gesê hy sal onder meer na beeldmateriaal kyk en verslae van ooggetuies in ag neem op die presiese omstandighede rondom die voorval te probeer vasstel. Enigiemand met inligting oor die voorval word versoek om die Kaap de Goeie Hoop-DBV te kontak by 021 700 4140 of [email protected]